arnastofnun/IGC-2024 huggingface dataset:
Gögnum eytt um bófann

Upplýst er, að gögnum í sakamáli á hendur kynferðisbrotamanninum Robert Downey var eytt 24. febrúar 2015 hjá lögreglunni á Suðurnesjum. Var ekki hluti af almennri aðgerð, heldur sértæk aðgerð af hálfu einhvers stórhvelis. Ekki er einleikið, hve rækilegur varnarhringur hefur verið sleginn um þennan vandræðamann Flokksins. Samkvæmt lögum má ekki eyða þessum gögnum, heldur afhenda þau Þjóðskjalasafni. En nú nýtast skjölin ekki í nýjum málum gegn Robert. Feril skjalanna og nýrrar æru Roberts þarf að kanna ofan í kjölinn. Var þetta eitthvert sérmál fyrir Engeyinga eða aðra valdaklíku landsins. Fölsun og eyðing gagna er mjög alvarlegur glæpur.
Plottarinn og böðullinn

Tryggustu kjósendur Sjálfstæðis eru þeir, sem flokkurinn fór verst með í hruninu. Skuldsettir eigendur íbúðar eru enn að verða gjaldþrota, níu árum eftir hrun, af völdum Sjálfstæðis. „Ævinlega voru Íslendingar reiðubúnir að kyssa þann vöndinn er sárast beit og trúa því að kaldrifjaðasti böðullinn væri sönnust hjálp þeirra og öruggast skjól“ (HKL). Enda lýsir helzti plottari Flokksins honum á þennan veg: „Það eru engin prinsipp, það eru engar hugsjónir, það er ekki neitt. Það er bara tækifærismennska, valdabarátta.“ (SG). Nú hafa Vinstri græn leitt bófana aftur í valdastólana. Níu árum eftir búsáhaldabyltinguna er allt enn við það sama og áður.
Nízka á heilsuþjónustu

Við erum nízkari á heilsuþjónustu en ríki Vestur-Evrópu. 9,3% landsframleiðslu fer til heilbrigðismála. Stóru ríkin og Norðurlönd eru yfirleitt með 11%, þar af yfir 90% greitt af ríkinu. Við getum hæglega farið upp í sama hlutfall með því að hækka auðlindarentuna. Þá væri hægt að afnema biðtíma og biðlista, fjölga sjúkrarúmum og ráða fleiri starfsmenn. Bófaflokkurinn hefur lengi staðið gegn endurbótum. Páll Magnússon kallar forstjóra Landspítalans „vælukjóa“ og segir spítalann fá of mikið fé á fjárlögum. Páll sýnir vel hugarfarið á þeim bæ. Sjálfstæðisflokkurinn þarf að tapa meira fylgi til að fólk fái sömu þjónustu og Danir og Þjóðverjar.
Ísland ekki alveg ónýtt

Á 5000 fésbókarvini og 1000 fylgjendur að auki. Blaðran mín á fésbók er fremur stór. Var að rúlla gegnum það, sem fólk hefur að segja. Reynsla mín er allt önnur en álitsgjafar í fjölmiðlun kvarta um. Meirihluti statusa er að vísu um annað en pólitík. En þeir, sem fjalla um pólitík, eru yfirleitt sanngjarnir og kurteisir. Af þeim má sjá, að stór hópur hefur harðvítugan áhuga á pólitík og skilur, hversu sárt þjóðin er leikin. Í þessum heimi eru fáir, sem hafa trú á bófaflokknum til neinna góðra verka. Þótt 25% þjóðarinnar kjósi fjárglæframenn, eru önnur 25%, sem hafna fjárglæframönnum. Ísland er ekki ennþá alveg ónýtt land. Lifi byltingin.
Fjórir eiga Jerúsalem

Ísrael er mesta hryðjuverkaríki heims, að Bandaríkjunum frátöldum. Í sjö áratugi hefur Ísrael þjösnast á Palestínu, skotið íbúa á færi, hrakið þá af landi og eytt húsum þeirra. Allt þjóðfélag Ísraels er meðsekt, Ísraelsmenn eru hryðjuverkamenn, burtséð frá skoðunum manna á gyðingum. Ríki þeirra er krabbamein fyrir botni Miðjarðarhafs, stöðug uppspretta ágreinings milli Bandaríkjanna og ríkja múslima. Allt framferði Ísraels er brot á alþjóðalögum. Yfirtaka þeirra á Jerúsalem er eitt af mörgum brotum. Í gömlu Jerúsalem búa fjórir trúflokkar, múslimar, gyðingar, orþódox kristnir og armenskt kristnir. Þeir eiga allir sama rétt, undir tilsjón Sameinuðu þjóðanna.
Meira brezk en norsk

Ýmsar stofnanir bjóða upp á litningagreiningu til að meta skyldleika mannkyns, þar á meðal National Geographic. Þú sendir þeim þitt DNA og færð svörin til baka. Eins og aðrir Cro-Magnon Evrópumenn erum við örlítið skyld forþjóðunum Neanderdal og Denisovan. Sú síðari var á sínum tíma nálægt Baykal vatni í Rússlandi, en hrökk síðan í ýmsar áttir út í Suðurhafseyjar og Ísland. Íslendingurinn er að mestu Norður-Evrópumaður, en skyldari íbúum Bretlandseyja en Danmerkur. Það er dálítið merkilegt. Gaman verður að fylgjast með frekari vexti þessara vísinda, svo að skyldleikinn við Norðmenn, Kelta, Baska, Herúla og aðra verði nánar upplýstur.
Bombay Bazaar beztur

Asískir matstaðir eru sjaldan merkir, flestir á hádegismarkaði fyrir vinnandi fólk. Ég undanskil sérstaka matreiðslu Japans. Að öðru leyti er krydd aðalmálið í Asíu, ekki fiskur eða kjöt eða grænmeti. í Kína er það til dæmis soya, satay eða hoisin, í Indlandi masala, korma, karrí og tandoori og vindalou. Indverskar sósur eru oftast sterkari og villtari en kínverskar. Austur-Indíafélagið, fínn og dýr staður, er aðeins opinn á kvöldin. Af indverskum stöðum á frekar lágu verði er beztur Bombay Bazaar í Ármúla, áður í Kópavogi. Feitt íslenzkt lambakjöt í Bombay lamb, hrásalat, raita jógúrt eru meðal hins góða í þessum notalegu innréttingum.
Slær eigið heimsmet

Ríkisstjórn Vinstri grænna hyggst hækka eftirlaunaaldur úr 67 árum í 70. Bein árás á fátæka, sem eiga erfiðara en aðrir með að ná endum saman. Ríkisstjórnin neitar að hækka skattleysismörk, sem mundi bæta kjör fátækra. Í ótal smáatriðum saumar hún að fátæklingum til að þurfa ekki að hækka auðlindarentu og auðlegðarskatt. Þetta er ríkisstjórn hinna ríku fyrir hina ofsaríku. Enda hafa Vinstri græn ekki neinn áhuga á vanda hinna fátæku. Hafa aldrei sótt fylgi til verkafólks. Ég hélt þó, að þau gætu staðið í fæturna, þegar upp koma mál af þessu tagi. Stjórn Vinstri grænna setur nýtt heimsmet í vinnukröfum til aldraðra. Átti áður gamla metið.
Siðblinda og fólska

Samkvæmt fjárlögum þarf Landspítalinn að skera niður um 600 milljónir. Þarf að skera niður þjónustuna, sem því nemur. Þetta er í ráðuneyti Katrínar Jakobsdóttur. Alveg eins og það var í ráðuneyti Bjarna Benediktssonar í og ráðuneyti Sigmundar Davíðs Gunnlaugssonar. Engu máli skiptir, hvort bófaflokkur er í forsæti eða Vinstri græn eru í forsæti. Þetta er allt sama andskotans íhaldið. Allt fyrir þá ríkustu, niðurskurður á þá fátækustu. Þingmenn fá afturvirka 45% hækkun, aldraðir og öryrkjar fá ekki krónu. Engar smáíbúðir byggðar að frumkvæði ríkisins. Þetta kallast að hata aumingjana. Ráðuneyti Katrínar er tóm siðblinda, fólska og lygi.
Píratar hækka 47%

Píratar hækka um 47% frá kosningum til könnunar MMR. Voru með 9,2% atkvæða, hafa nú 13,4%. Áður var kunnugt, að þeir fá meira í könnunum en í kosningum. Taldir nenna síður fara á kjörstað en kjósendur annarra flokka. Að þessu sinni voru þeir duglegir við að aka fólki, en allt kom fyrir ekki. Allt of margir stuðningsmenn nenntu ekki. Kannski höfðu lygar Sjálfstæðis áhrif í restina. Næst hafa Píratar meiri sérstöðu. Hafa farið gegnum þrjú kjörtímabil án þátttöku í ríkisstjórn. Ekki tapað neinu trausti. Þarf næst styttri og róttækari úrdrátt stefnunnar um stjórnarskrá, gegnsæi, opna fundi, málfrelsi, kvenfrelsi, húsnæði og velferð.
Sjúklega veruleikafirrt

Sigríður Andersen er sjúklega veruleikafirrt, einstaklega hæf til að vera ráðherra í ríkisstjórn Katrínar Jakobsdóttur. Hæstiréttur hefur dæmt Sigríði ráðherra fyrir lögbrot. Annars staðar í Evrópu mundi ráðherrann segja af sér. Hér í bananalandi hyggst Sigríður ekki segja af sér. Ætlar að semja reglugerð, sem mun gera frekari lögbrot hennar sjálfrar fyllilega lögleg. Hún segist ekki vera sammála Hæstarétti og Hæstiréttur verður bara að hafa það. Stjórnarfarið á Íslandi er hætt að vera fyndið. Allt það ógeðslega veður uppi, enda er það augljós stefna Sjálfstæðis, sem er fremur bófaflokkur en málefnaflokkur. Stjórn hinna ríku fyrir þá allra ríkustu.
Frá Hannesi til Katrínar

Þetta byrjaði með Hannesi Hafstein, fyrsta ráðherra Íslands. Eingöngu klíkan fékk embætti, nema Einar Benediktsson, fram hjá honum varð ekki gengið. Æ síðan hefur íslenzk pólitík verið svindl og svínarí. Andersen er af þessari hefð, fer óðar að hefja pólitískt val á dómurum. Fólk kvartar auðvitað við forsætis og fær svarið. Katrín Jakobsdóttir vitnar í „kúltúrinn“ hér og segir Andersen ekki munu hætta í ríkisstjórn. Þar með er upplýst, að Katrín er ekki í pólitík til að bæta kúltúr í stjórnmálum. Hún er þar til að varðveita hefðir. Versta hefðin er að taka alltaf sérhagsmuni fram yfir almannahagsmunum. Það gerir stjórn Katrínar á ótal sviðum.
Uppboð veiðileyfa

Þingmenn Samfylkingarinnar og Pírata leggja til, að líkleg aukning veiðiheimilda verði boðin upp. Markaðslögmál leysi opinberar úthlutanir af hólmi. Auðveldar aðstoð við raskaðar byggðir og hefur náð góðri reynslu erlendis. Færeyingar og Norðmenn bjóða út veiðiheimildir. Núverandi kvótakerfi hefur ákaft verið gagnrýnt undanfarin ár. Tillögur um útboð hafa verið útfærðar í smáatriðum. Kvótakerfið er rekið í þágu helztu auðgreifa landsins, sem þar fá veiðiheimildir gefins að hálfu leyti. Tilboðsleiðin hins vegar á vel við, þegar úthluta á takmörkuðum gæðum. Þrír flokkar gæta hagsmuna úrelta kerfisins, Sjálfstæðis, Vinstri græn og Framsókn.
Ítrekuð falsfréttt

Áslaug Arna Sigurbjörnsdóttir segir ítrekað, að heilbrigðiskerfi Íslands sé hið bezta í heimi. Það er falsfrétt, sem verður ekki réttari við að vera ítrekuð. Hundruð frétta um ástand heilsustofnana á árinu segja allt aðra sögu. Heilsukerfi okkar er bara rúst af kerfi. Langir biðlistar eru eftir þjónustu. Bið í sex-átta klukkutíma á slysadeild. Sjúklingar eru geymdir á göngum og í bílgeymslum. Landspítalinn á að telja fullvaxinn norrænn háskólaspítali, en er þó norrænum spítölum langt að baki. Senda verður sjúklinga til útlanda. Þúsundir hafa kynnzt því, að hann líkist sjúkraskýli í Sýrlandi. Áslaug Arna er bullari Flokksins.
Kjararáð fái aumingjana

Kjararáð úrskurðar 28-48% á tekjuhæstu hópana. Næsta mál á dagskrá er að fá ráðið til að úrskurða örorkubætur og ellilaun með sama hætti. Kjararáð hefur raunsærri sýn á kjaraþörf en ríkisstjórnin, sem heldur að öryrkjar og gamlingjar geti lifað á 200 þúsund krónum. Ár eftir ár eru þeir skildir eftir. Rétt er, að Kjararáð fái færi á að bjarga sálu sinni með því að skella 350 þúsund krónum á þessa tvo hópa. Það úrskurði jafnframt, að engir launataxtar verði lægri en það. Þá getum við farið að tala saman um borgaralaun. Öll umræða um laun og bætur eru annars fúsk meðan auðgreifum er gert kleift að stela hundruðum milljarða á ári undan skiptum.
Eitthvert mál um daginn

Bjarni Benediktsson segir um lögbrot Sigríðar Andersen dómsráðherra við ráðningu dómara í Landsrétt. „Síðan er málið hér eitthvað til skoðunar í stjórnskipunar- og eftirlitsnefnd, sem er að hefja einhverja athugun á því hvort það er eitthvað frekar til að læra af málinu, ef ég hef skilið það rétt.“ Varla er hægt að orða fyrirlitninguna ljósar. Bjarni þykist vera búinn að gleyma þessu einhverja máli, sem hafi orðið til smá trafala um daginn. Sjálfstæðisflokkurinn sér um sína bófa. Álitsgjafarnir kvarta auðvitað og beina orðum sínum að Katrínu Jakobsdóttir. Hún er raunar forsætisráðherra. Má búast við fleiri raunum af samneyti sínu við bófa.
Herfang í boði

Forsætisráðherra hefur skipað sérhagsmunaaðila í nefnd til að fara yfir lögin um fjárreiður stjórnmálaflokka. Nefndin leggur auðvitað til, að styrkirnir hækki úr 286 milljónum á ári í 648 milljónir, meira en tvöfaldist. Þetta er samkvæmt ósk allra þingflokka nema Pírata og Flokks fólksins. Þessir tveir eru sennilega einu flokkarnir, sem taka almannahagsmuni fram yfir brútal sérhagsmuni. Yfirskinið er að koma þurfi upp reglum um auglýsingar og áróður nafnlausra eða annarra þriðju aðila. Svo sem samtökum kvótagreifa. Hin raunverulega ástæða er meint þörf flokka til að fá fólk til að borga sem mest af kostnaði bófa og kosningahernaði.
Áfangastaður ævintýranna

Luxury Travel Guide velur árlega Ævintýraáfangastað Evrópu. Reykjavík varð fyrir valinu um daginn eins og í fyrra. Ævintýralegur stuðningur við borgina sem áfanga lúxusferðafólks. Stillir öðrum fæti undir íslenzka ferðaþjónustu, sem hingað til hefur snúist um sérstæða náttúru og fámenni. Nú segir fagtímarit Reykjavík vera menningarborg í stórbrotnu landi með norðurljósadýrð og fjölbreytta afþreyingu. Fyrir Reykjavík er lúxus að vera menningarborg Evrópu. Kallar á enn fleira fólk, sem telur ekki aurana sína. Litlar líkur eru því á, að lát verði á straumi þess til landsins sumar og vetur. Engin leið verður lengur að þrýsta niður láglaunum.
Hundheiðin jól

Jólin eru hundheiðin, forngermönsk hátíð til að fagna hækkandi sól. Flest tákn jólanna eru margfalt eldri en kristni. Þar er ljót fjölskylda Grýlu, stríðnir jólasveinar, hjólgrimmur jólaköttur, jólatré, jólakrans, jólageit, fyllerí í mat og drykk. Óðinn var líka nefndur Jólafaðir og Jólnir. Krists-Messa (Christ-mas) fellur alveg í skuggann, sömuleiðis Hanukkah Gyðinga og rauðklæddi kóka-kóla sveinninn, upprunalega Nikulás biskup í Tyrklandi. Kirkjan reyndi að taka yfir jólin, en hefur ekki tekizt. Veizlur og gjafir yfirgnæfa kirkjuferðir. Hafi Jólnir fengið samkeppni, er hún frá Mammon, en ekki frá Kristi.

Gleðileg jól!
Ekkert lögbann án dóms

Þingmenn Pírata hafa lagt fram frumvarp um að ekki megi leggja lögbann á miðlun fjölmiðla án undangengins úrskúrðar héraðsdóms. Sýslumaður Sjálfstæðisflokksins á höfuðborgarsvæðinu hindraði Stundina í að birta áfram upplýsingar um fjárglæfra Bjarna Benediktssonar í aðdraganda bankahrunsins 2008. Sú ákvörðun sýslumanns var ruddaleg stíflun á tjáningarfrelsi og stendur enn. Tilgangur frumvarps Pírata er að tryggja, að ekki verði möguleiki fyrir lögbanns-krefjanda að stöðva miðlun fjölmiðils án aðkomu dómstóla. Fjölmiðlafrelsi er einn hornsteina lýðveldisins og virkar ekki, ef löglausir sýslumenn eru í þjónustu valdamesta bófaflokksins.
Versta fjárfestingin

Fjárfesting Arion banka og lífeyrissjóðanna í United Silicon stórverksmiðjunni í Reykjanesbæ hefur verið afskrifuð um fimm milljarða og verður meiri, þegar yfir líkur. Taprekstur á dauðri verksmiðju er 2,5 milljarðar á ári. Sennilega einn mesti skandallinn frá fjármálahruninu. Hvorki bankinn né lífeyrissjóðirnir lærðu neitt á hruninu. Áfram er vaðið í stjórnlausra glæfra með fyrirgreiðslum ríkisins og orkuvera þess. Ekki er að sjá, að neinn stjórnenda bankans og sjóðanna ætli að axla ábyrgð á ofurtjóninu og ganga í sjóinn. Mantra þeirra er: Gengur betur næst. Tímabært er að stöðva fjárfestingar fávita lífeyrissjóða með handafli ríkisins.
Hatur á gamlingjum

Mér er óskiljanlegt, hvers vegna íhaldsflokkarnir hata sína traustustu kjósendur svona mikið. Gamla fólkið hefur ár eftir ár setið eftir hækkunum annarra hópa. Stjórnarflokkar sinna þessu ekki með litla fingri, ekki einu sinni Vinstri græn. Reyna jafnvel að hækka lífeyrisaldur til að þræla öldruðum meira út. Svipað er að segja um öryrkja. Alls kyns sérhagsmunir aðrir fá hins vegar ótrúleg fríðindi, landbúnaður og vinnsla búvöru. 3000-3500 aldraðir eru á elliheimilum með 68.000 króna vasapeninga á mánuði. Greiðslur lífeyrissjóða hafa hækkað um 10% á ári, en greiðslur Tryggingastofnunar hafa staðið í stað. Nóg er samt af óskattlögðu fé.
Allt stendur fast

Ríkisstjórnin virðist leggja áherzlu á, að hér verði áfram allt eins og alltaf hefur verið. Bófaflokkurinn tryggir öruggt rennsli fjár framhjá landsframleiðslu okkar. Framsóknarflokkurinn hefur þar á ofan líf vinnslustöðva landbúnaðarins á sinni könnu. Vinstri græn staðfesta réttmætið. Að einkavæðing megi skríða inn í laumi. Aldraðir og öryrkjar verði áfram ofsóttir. Ríkið hafi ekki frumkvæði að reisn 2000 ódýrra smáíbúða. Allt íhaldsflokkar hinna þjóðrembdu stjórnmála 100 ára fullveldistímans. Þjóðin styður eindregið þann séríslenzka, úldna forarpytt. Nýir alvöruflokkar eiga of erfitt uppdráttar, til dæmis Píratar, bezta valið.
Engin siðbót í sýn

Hér verður engin siðbót meðan þjóðin styður fjórflokkana. Þeir eru allir flokkar sérhagsmuna. Hafa áratugum saman stutt viðamikinn þjófnað þjóðartekna, einkum með hækkun í hafi. Fiskur, ál, ferðaþjónusta og innflutningur hækka í hafi á ýmsa vegu. Þannig eru yfir 100 milljarðar teknir úr landsframleiðslu án skatta og skipta. Þetta þýfi þarf ríkið að endurheimta. Og eiga þá fyrir ókeypis lúxus sjúkraþjónustu eins og á öðrum norðurlöndum, eiga fyrir borgaralaunum og smíði þúsunda smáíbúða fyrir ungt fólk. Um þetta er rifizt áratugum saman í hringekju fjórflokksins. Jafnvel í góðæri eins og nú, finnst fjórflokki ofurríkra óbærilegt að afturkalla þjófnaðinn og veita öllum góða ævi.
Augu opnuðust 2017

Árið 2017 er árið, þegar augu fólks fóru að opnast. Fjárlagaumræða alþingis í gær var verðugur endir. Gamli fjórflokkurinn hefur haldið völdum og heldur áfram að stela af þjóðinni yfir 100 milljörðum á hverju ári. Skera má niður barnabætur, en ekki hækka fjármagnstekjuskatt. Þetta er ríki hinna ofsaríku á kostnað þeirra fátæku. Þetta er þjóð, sem étur skít, af því að hún vill éta skít. Þetta er þjóð, sem neitar sér um ávextina af feikilegri þjóðarframleiðslu. Að heyra vinstri græn smjatta á skít Sjálfstæðisflokksins var brotlending gamallar hugsjónaþvælu. Ekki er verið að raska „stjórnmálahefðum“ með forustu Katrínar fyrir svarta íhaldinu.
Bara í kvöld

Er hættur að horfa á flugelda á gamlárskvöld. Fer að sofa áður en lætin byrja. Set tappa í eyrum og hverf á vit draumanna. Þegar ég var yngri, keypti ég kökur og rakettur í frekar hóflegum mæli. Gamlárskvöldin eru orðin svo mörg, að ég get misst af öllum, sem eftir eru. Hef síður en svo neitt á móti hávaðanum. Njóti þeir, sem yngri eru. Efast um, að þrír tímar af mengun skipti neinu máli. Svo er þetta gott fyrir fjárhag björgunarsveita. Hitt er öllu verra, þegar menn halda eftirleiknum áfram á nýjársdag og jafnvel fram eftir öllum janúar. Gjarna mætti fylgja eftir banni við hávaða á hversdagstímum og takmarka hann við gamlárskvöld.
Sumt er fokking vitað

Veit um sumt, sem mun einkenna 2018. Hægfara fjölgun rafbíla og aukin þjónusta við þá. Flutningur á sous-vide tækjum úr íbúðum niður í geymslu, þar sem þau munu rykfalla við hlið fótanuddtækja. Veit meira um sumt, sem ekki mun einkenna 2018. Við höfum ríkisstjórn, sem ver gamla tíma, spillingu, svínarí og hjarðhegðun þingmanna. Katrín sér um það. Ekkert gert í heilsu og skólum. Ekkert gert til að efla stöðu Íslands í umheiminum. Ekkert gert til að íslenzka fylgi með í þróun tækni og tölva. Ekkert gert til að bæta stöðu landsins í tölulegum samanburði þjóða heims. Ekkert til að fá stjórnarskrá, jafnræði eða þá velferð lítilmagnans.
Tvær tungur Katrínar

Katrín Jakobsdóttir laug því um daginn, að meira fé færi í heilsu, velferð og skóla á þessu ári en því fyrra. Hún fær þá skrítnu útkomu með því að jafnsetja krónur ársins 2017 og 2018. Allir vita þó, að krónan breytist að verðgildi milli ára. Það köllum við verðbólgu. Þótt Landspítalinn hækki um nokkrar krónur, verður hann að skera niður þjónustu um hálfan milljarð. Það þýðir, að minna fer í heilsu á þessu ári en því síðasta. Sama gildir um velferð og skóla. Katrín bætti um betur í áramótaávarpi. Sagði „gríðarlega mikilvægt“ að allir njóti velmegunar. Samt fór hún í hina áttina, til minni velmegunar, í fjárlögum ríkisstjórnarinnar.
Keypt og selt í pólitík

Ásmundur Einar Daðason ráðherra og fjölskylda vaða í lánum. Skulda rúmlega hálfan milljarð, sem hvíla á jörðunum Þverholti og Vindási. Meðal skulda er nýleg skuld upp á 50 milljónir, þar sem ekki er skráður neinn lánveitandi eða handhafi. Það sama gildir raunar um 50 milljónir, sem lánaðar voru Framsóknarflokknum út á hús hans í Reykjavík í formannsíð Sigmundar Davíðs. Þessi framsóknardæmi sýna opnar trektar úr fjármálastofnunum til flokksins. Framsókn hefur löngum háð dýrari kosningabaráttu en aðrir flokkar. Hetjur í fjárglæfrum og Kvíabryggjumenn af því tagi hafa oftast staðið undir taprekstri flokksins. Fyrir pólitísk fríðindi.
Harðsvíruð hægristjórn

Ríkisstjórnin hefir ákveðið að lækka auðlindarentu frá litlum og meðalstórum kvótagreifum á þessu ári. Þetta er sama ríkisstjórn og hafnaði hækkun barnabóta og vaxtabóta. Neitar að gera neitt fyrir þá fátækustu, húsnæðislausa, einstæðinga með börn, öryrkja og aldraða. Þetta er ríkisstjórn aukins ójafnaðar. Harðsvíraðri hægristjórn en sú, sem lagði upp laupana í haust. Þetta er ríkisstjórn Katrínar Jakobsdóttir. Sú stjórn er verri en stjórn Bjarna Benediktssonar var í fyrra. Nú má sjá, að Vinstri græn eru gersamlega áhrifalaus aðili að stjórn bófaflokksins. og Katrín er bara gluggaskraut. Mestur hluti flokksins segir bara já og amen.
Varið ykkur á Isnic

Kristín heitin Halldórsdóttir, kona mín, hefur haft opna heimasíðu með ýmsu af rituðu efni hennar. Síðan hvarf 17. desember síðasta. Ástæðan var, að einhver Sigurður hafði yfirtekið síðuna. Isnic, alias Guð, segir mér, að ástæðan sé greiðslufall. Voru þó reikningar vegna kristin.is ekki lengur sendir á heimasíðu mína, jonas.is og mér engar sjáanlegar viðvaranir sendar. Samkvæmt upplýsingum Isnic er þetta ekki afturkallanlegt. Hef ég því opnað nýja heimasíðu kristinh.is með sama efni og var áður á kristin.is. Ég tel, að mál þetta sé dæmi um, að illt er að einkavæða ríkiseinokun. Betra er, að óumflýjanleg einokun sé hjá ríkinu.
Fjölmenn sauðahjörð

Viðskiptablaðið hefur eftir Þjóðarpúlsinum, að 74% þjóðarinnar styðji stjórnina. Mín 6000 manna blaðra á fésbókinni segir mér, að 98% þeirra, sem tjá sig, séu andvíg ríkisstjórninni. Er þar þó töluvert af fólki, sem ég ímynda mér að kjósi Vinstri græn. Það er annað hvort andvígt stjórninni eða þegir þunnu hljóði. Hverju á ég að trúa? Játa, að ég hef enga trú á neinu, sem stendur í því ágæta Viðskiptablaði. En hef líka lesið, að blöðrur á fésbókinni geti verið ákaflega sérhæfðar. Verð því að bíða og sjá, hvað aðrar kannanir segja. Svo sannarlega er skrítið að heill flokkur geti snúizt 180° á einum degi. Mikil dauðans sauðahjörð má það vera.
Ég man Ólaf Thors

Man eftir flokki allra stétta hjá Ólafi Thors. Þá voru harðir verkalýðsleiðtogar í forustuliðinu og keyrt var á norræna velferð. Hún var þá að ýmsu leyti betri en núna, þegar jafnvel er skorið niður af barnabótum. Flokkur allra stétta er ekki þekkjanlegur frá þeim tíma. Græðgispólitík nýfrjálshyggju og Davíðsku ítrekar niðurskurð velferðar í samræmi við þá hagtrú, að brauðmolar leki niður á gólf til fátæklinga. Þessi trú hefur verið hagfræðilega afsönnuð, en sumir hægri flokkar halda stíft í hana. Nú er Sjálfstæðisflokkurinn hreinn bófaflokkur, innsti koppur í búri hundrað milljarða þjófnaðar á ári með hækkun í hafi. Undir vernd Katrínar.
Tveir kvenbófar

Dómsmála- og forsætisráðherra skilja ekki, að sú fyrri er dæmd lögbrjótur. Hefur í tvígang reynt að skipa flokks-kvígildi í stöðu dómara. Svipað hafa pólitískir bófar reynt að gera í Austur-Evrópu. Ráðherra getur ekki metið, hvaða lögum hún megi hafna. Getur ekki heldur samið eigin verklagsreglur sér í hag. Í þessu máli skortir ekki verklagsreglur, heldur skortir vilja til að fara að lögum og rétti. Sigríður Andersen er fasisti eins og svo margir félagar bófaflokksins. Hún ræðst gegn lýðræðislegri reglu um sjálfstæði dómstóla. Forsætis getur ekki stutt hana í glæpnum á þeirri forsendu að hún hafi sjálf áður látið slíkan verknað átölulausan.
Nefnd í stað verks

Ef forsætisráðherra vill láta gera eitthvað, lætur hún gera það. Annars skipar hún nefnd í málið, stundum nefnda vinnuhópur eða þverpólitískur vinnuhópur í fegurðarskyni. Þegar dómsmálaráðherra sýnir eindreginn brotavilja í umgengni við lög og vinnureglur, er hún rekin. Að skipa nefnd sýnir skort Katrínar á vilja til að aga ríkisstjórnina í umgengni við lög. Ríkisstjórnir hafa ítrekað látið undir höfuð leggjast að fara eftir kröfum GRECO, samstarfs Evrópu um að kveða niður spillingu í framkvæmdavaldinu. Nefnd Katrínar Jakobsdóttur eflir ekki traust á stjórnmálum eða stjórnsýslu. Brottrekstur Sigríðar Andersen mundi hins vegar gera það.
Borgarbúar ofsóttir

Meirihluti borgarstjórnar hyggst á næsta kjörtímabili endurheimta hraðferðirnar sálugu hjá Strætó með fáránlegum kostnaði. Þær eiga nú að heita Borgarlína. Hún verður svo dýr, að engar aðrar samgöngur verða bættar og einkabílistar verða ofsóttir. Markmiðið er að svæla þá upp í Borgarlínuna. Hún lengir ferðatíma fólks um 15-20 mínútur, bæði þeirra, sem nota hana og hinna sem ekki nota. Jafnframt er stefnt að töfum á bílaumferð, einkum á álagstímum. Þessi martröð mun ekki auka lífgæði borgarbúa. Fækkun bílastæða er önnur aðferð til að minnka lífsgæði einkabílista. Alveg eins og þétting núverandi byggðar minnkar lífsgæði íbúanna.